钦定古今图书集成/明伦汇编/官常典/第557卷 > 高昂
## 钦定古今图书集成/明伦汇编/官常典/第557卷 > 高昂

按《北齐书高干传》：“昂字敖曹，干第三弟。幼稚时，便有
壮气，长而俶党，胆力过人，龙眉豹颈，姿体雄异。其父
为求严师，令加捶挞。昂不遵师训，专事驰骋，每言：‘男
儿当横行天下，自取富贵，谁能端坐读书作老博士
也？与兄干数为劫掠，州县莫能穷治。招聚剑客，家资
倾尽，乡闾畏之，无敢违迕。父翼常谓人曰：‘此儿不灭
我族，当大吾门，不直为州豪也’’。”建义初，兄弟共举兵。
既而奉旨散众，仍除通直散骑侍郎，封武城县伯，邑
五百户。干解官归，与昂俱在乡里，阴养壮士。尔朱荣
闻而恶之，密令刺史元仲宗诱执昂，送于晋阳永安。
永荣入洛，以昂自随，禁于驼牛署。既而荣死，魏庄帝
即引见劳勉之。时尔朱世隆还逼宫阙，帝亲临大夏
门指麾处分。昂既免缧绁，被甲横戈，志凌勍敌，乃与
其从子长命等推锋径进，所向披靡。帝及观者，莫不
壮之，即除直阁将军，赐帛千疋。昂以寇难尚繁，非一
夫所济，乃请还本乡，招集部曲。仍除通直郎常侍，加
平北将军。所在义勇，竞来投赴。寻值京师不守，遂与
父兄据信都起义。殷州刺史尔朱羽生潜军来袭，奄
至城下。昂不暇擐甲，将十馀骑驰之，羽生退走，人情
遂定。后废帝立，除使持节、冀州刺史，以终其身。仍为
大都督，率众从高祖破尔朱兆于广阿。及平邺，别率
所部领黎阳。又随高祖讨尔朱兆于韩陵。昂自领乡
人部曲王桃汤、东方老、呼延族等三千人。高祖曰：“高
都督纯将汉儿，恐不济事。今当割鲜卑兵千馀人，共
相参杂，于意如何？”昂对曰：“敖曹所将部曲，练习已久，
前后战斗，不减鲜卑。今若杂之，情不相合，胜则争功，
退则推罪。愿自领汉军，不烦更配。”高祖然之。及战，高
祖不利，军小却，兆等方乘之，高岳、韩匈奴等以五百
骑冲其前，斛律敦收散卒蹑其后，昂与蔡儁以千骑
自栗园出，横击兆军，兆众由是大败。是日微昂等，高
祖几殆。太昌初，始之冀州。寻加侍中、开府，进爵为侯，
邑七百户。兄干被杀，乃将十馀骑奔晋阳，归于高祖。
及斛斯椿衅起，高祖南讨，令昂为前驱，武帝西遁。昂
率五百骑倍道兼行，至于崤、陕，不及而还。寻行豫州
刺史，仍讨三荆诸州不附者，并平之。天平初，除侍中司空公。昂以兄干薨于此位，固辞不拜，转司徒公。时
高祖方有事关、陇，以昂为西南道大都督，径趣商洛。
山道峻隘，已为寇所守险。昂转斗而进，莫有当其锋
者。遂攻克上洛，获西魏洛州刺史泉企，并将帅数十
人。会窦泰失利，召昂班师。时昂为流矢所中，创甚，顾
谓左右曰：“吾以身许国，死无恨矣。所可叹息者，不见
季式作刺史耳。”高祖闻之，即驰驿启季式为济州刺
史。昂还，复为军司大都督，统七十六都督，与行台侯
景治兵于武牢。御史中尉刘贵时亦率众在北豫州，
与昂小有忿争，昂怒，鸣鼓会兵而攻之。侯景与冀州
刺史万俟受洛干救解乃止。其侠气凌物如此。于时
鲜卑共轻中华朝士，唯惮服于昂。高祖每申令三军，
常鲜卑语，“昂若在列，则为华言。”昂尝诣相府，掌门者
不听，昂怒，引弓射之，高祖知而不责。元象元年，进封
京兆郡公，邑一千户。与侯景等同攻独孤如愿于金
墉城。周文帝率众救之，战于邙阴。昂所部失利，左右
分散，单马东出，欲趣河阳。南城门闭，不得入，遂为西
军所害，时年四十八。赠使持节、侍中、都督冀定沧瀛
殷五州诸军事、太师、大司马、太尉公、录尚书事、冀州
刺史，谥忠武。子突骑嗣，早卒。世宗复召昂诸子，亲简
其第三子道豁嗣。皇建初，追封昂永昌王，道豁袭。